રાજકોટ : મોરબીની જીવાદોરી સમાન મચ્છુ-ર ડેમ થોડા સમય અગાઉ ભરચોમાસામાં ખાલી ખમ્મ થઈ જતા પાલિકા તંત્રને પાણી કાપ લાદીને એકાંતરા પાણી વિતરણ કરવાની ફરજ પડી હતી. ત્યારે હવે મેઘકૃપાથી મચ્છુ-ર ડેમમાં નવા નીર આવતા પાલિકા તંત્રએ પાણી કાપ ઉઠાવી લીધો છે. અને એકાંતરાને બદલે આજથી કાયમી પાણી વિતરણ શરૂ કરવાની જાહેરાત કરી છે. મોરબી શહેર અને આસપાસના ૪૦ ગ્રામ્ય વિસ્તારોના મુખ્ય જળસ્ત્રોત મચ્છુ-ર ડેમ થોડા સમય અગાઉ તળીયા ઝાટક થઈ ગયો હતો. અને ૧૬ જુલાઈના રોજ મચ્છુ-ર ડેમમાં લાઈવ સ્ટોક ખલાસ થઈ જતા ડેડ સ્ટોકના સહારે આવી ગયો હતો. તે સમયે વરસાદ ખેચાતા આ પરિસ્થિત સર્જાય હોવાથી જીલ્લા કલેકટરે સરકારમાં નર્મદાના નીરથી મચ્છુ-ર ડેમને ભરી દેવાની દરખાસ્ત કરી હતી. અને સરકારમાથી મંજુરી પણ મળી ગઈ હતી. જોકે થોડા સમય અગાઉ પાલિકા તંત્ર દ્વારા પાણી કાપ લાદીને એકાંતરા પાણી વિતરણ શરૂ કર્યુ હતુ. અને સરકાર દ્વારા નર્મદાના નીર મચ્છુ-ર ડેમમાં ઠલવાય તે પહેલા મેઘરાજાએ મચ્છુ-ર ડેમમાં નવા નીર ઠાલવી દીધા હતા. અને મેઘકૃપાથી ૩૩ ફુટની ઉચાઈ ધરાવતા મચ્છુ-ર ડેમની સપાટી ૧ર. ર૦ ફુટે પહોચી હતી. અને ડેમમાં પ૧૧.૦૭ એમસીએફટી પાણીનો જથ્થો સંગ્રહાયો છે. જેના પગલે મોરબી પાલિકા તંત્રએ પાણી કાપ ઉઠાવી લઈને આજથી કાયમી રીતે પાણી વિતરણ શરૂ કરવાની જાહેરાત કરી છે. નીચે આપેલી લીંક પર ક્લિક કરીને જોડાઓ સંદેશ ન્યૂઝ સાથે.